17 JALJA
Diosar mayisisaw Jupar jak’achastanxa
¿Kunatsa Diosat mayisiñasa?
¿Diosampi ist’atäñatakixa kun lurañamasa?
¿Kunjamsa Diosax mayisitanakasarux jaysi?
ALAXPACHANAKAT sipansa aka Uraqixa wali jisk’akiwa. Ukhamasti, “alaxpach akapach [uraqi] Lurir” Jehová Diosatakixa, yuruna mä uma ch’aqäkaspasa ukhamaw markanakaxa (Salmo 115:15; Isaías 40:15). Ukampisa, “[Jehová] Tatitux art’asirinakapan jak’apankaskiwa, taqpach chuymamp jupat art’asirinakan jak’apankiwa. Jupar arkirinakan munataparjamaw phuqhi, arnaqasitanakap ist’i, qhispiyaraki” siw Bibliaxa (Salmo 145:18, 19). Aka arunakaxa kamsañsa munpacha uka tuqit amuyt’ma. Taqi ch’aman Inuqirixa jak’asankiwa, ‘taqpach chuymampitix art’asiñänixa’ ist’istaniwa. ¡Wali jach’a churäwiwa taqi ch’aman Diosar jak’achasiñaxa!
2 Ukhamasti, Jehová Diosampi ist’atäñ munasaxa, munañaparjamawa mayisiñasa. Ukampisa, Bibliana mayisïwi tuqita qillqatäki uk jan yatisaxa, ¿kunjamsa Diosat mayisipxsna? Wali wakisiriw uka tuqit yatiñaxa, kunattix mayisisawa Jehová Diosar jak’achastanxa.
¿KUNATSA JEHOVÁ DIOSARUX MAYISIÑASA?
3 Jehová Diosaw mayisipxita sistuxa ukatwa juparu mayisipxañasaxa. Arupanxa akham siwa: “Jan jumanakax kunats llakisipxamti, taqi kunsa Diosar sapxam oracionana, mayipxam yuspagarapxarakim. Diosax jumanakarux churapxarakïtamwa samarañapa, ukasti taqi kuntix jaqix amuyt’kaspas ukat juk’amp jach’awa. Uka samarañasti jumanakan chuymanakamsa, amuyunakamsa imaniwa Cristomp mayakïpxatam layku” (Filipenses 4:6, 7). Jïsa, taqi kunxaru Munañan jach’a Diosan aruparuxa janipï janiw sisksnatixa.
4 ¿Kunatsa Diosatxa mayisiñasaraki? Mayisiskakipuniñänixa juk’ampiw Jehová Diosaruxa jak’achasiñäni jupampi sum sarnaqasiñatakixa. Wali munata masinakaxa, janiw llakinkkasaki parlasipkiti, jan ukasti kunapachasa parlasipxapuniwa, kunjamasipkisa ukanak yatiñataki. Amuyt’anakapata, llakinakapata, sum parlt’asisaw juk’ampi jak’achasipxaraki. Niya ukhamjamarakiw Jehová Diosampi jiwasanakampixa. Aka libron yanapt’apampiwa, yatxatawayxta kuntï Bibliax Jehová Diosata yatichki, kunjam Diosasa ukat kuna amtanisa ukxa. Jumax Diosar sum uñt’xtaxa. Ukhamasti, alaxpachankir Awkimaru mayisïta ukhawa chuymamatpacha lup’iwinakama ukat kunjamsa jikxatasta ukanak säta. Ukhamatwa juparux juk’ampi jak’achasïta (Santiago 4:8).
¿KUNANAK PHUQAÑASASA?
5 ¿Jehová Diosax taqi mayisitanakti ist’pacha? Yatiñatakixa, Isaías profetan urunakapanxa kamsataynasa kutkatasir israelitanakarux uk uñxatañäni. Akham sänwa: “Oracionanaka walja lurasipkäta ukapachax, janiw nayax ist’apkämati. Amparanakamax wilararkamakiwa” sasa (Isaías 1:15). Ukhamasti, janiti Diosatakjama sarnaqkañänixa, jupax janiw mayisïwinakasaruxa ist’kistaniti. Ukatwa, Diosampi ist’atäñatakixa, mä qhawqha mayitanakaru phuqañasawa.
6 Mayasti akawa, iyawsäwinïñasawa (Marcos 11:24). “Janiw Diosarux jan iyawsañampix kunapachas kusisiyksnati, jupar jak’achasiñatakixa maynix iyawsañapawa Diosax utjatapa, ukhamaraki jupar thaqirinakarux bendecirïtapa” sasaw Pablox qillqatayna (Hebreos 11:6). Ukampisa, chiqpach iyawsäwiniñatakixa, janiw Diosax utjiw sañakïkiti, ni ist’istaniwa, mayisitanakasarusa jaysistaniwa sañakïkarakisa. Iyawsäwixa suma luräwinakampiwa uñacht’ayasi. Iyawsäwinitasaxa sarnaqäwisanwa qhanäñapa (Santiago 2:26).
7 Yaqhax akarakiwa: Jehová Diosarux alt’at chuymampi, taqi chuymampi mayisiñasawa. Kunatsa Diosaru alt’ata chuymampipuni mayisiñasa uks yatxaraktanwa. Kunapachatï presidentempi parlapxi ukhaxa wali respetompiw parlapxi, kunattix yatipxiw marka apnaqirïtapa. Chiqasa, Jehová Diosampi parlañatakixa, juk’amp respetompiwa jak’achasiñasa (Salmo 138:6). Kunattixa, jupaw “Taqi ch’amani Diosaxa” (Génesis 17:1). Kunjamtï Diosaru mayiskañäni ukampiwa jaqikïtasxa alt’ata chuymampi uñacht’ayañäni. Ukham alt’at chuymanïsawa, taqi chuyma Diosarux mayisiñäni, janiw inamay arunak arsusati, ni pachpa arunak kutin kutin arsusasa (Mateo 6:7, 8).
8 Yaqhasti akarakiwa: Diosampi ist’ayasiñatakixa mayitanakasarjama sarnaqañasarakiwa. Amuyt’añataki, Jehová Diosarutix “sapürutak manq’añ churanipxita” sasa mayisiñänixa, kuna irnaqäwinsa waliskani ukhaxa irnaqt’askakiñasawa (Mateo 6:11; 2 Tesalonicenses 3:10). Ukhamarakiwa, juchanakar jan puriñataki mayisisaxa, janiw juchar purirjam sarnaqañasäkiti (Colosenses 3:5). Ukampisa Diosar mayisiñataki mayitanaka yatxasaxa, wakisiwa Diosar jak’achasiñxata mä qhawqha jiskt’anakata yatiña.
DIOSAR JAK’ACHASIÑ TUQIT JISKT’ANAKA
9¿Khitirus mayisiñasaxa? Jesusaxa arkirinakaparuxa akham sasaw mayisiñ yatichäna: ‘Alaxpachankir nanakan Awkija’ (Mateo 6:9). Ukhamasti Jehová Dios saparukiwa mayisiñasaxa. Ukampisa, Jesucriston sutipxaru mayisiñaswa Diosax muni. ¿Kunatsa? Kunjamtï 5 jaljan uñjaniwayktanxa, Jehová Diosax Jesusaruw aka Uraqir khitanitayna juchampit jiwañampit qhispiyañataki (Juan 3:16; Romanos 5:12). Ukhamaraki, Jilïr Sacerdotjama ukat Taripirjama utt’ayi (Juan 5:22; Hebreos 6:20). Ukatwa Qillqatanakaxa Jesusan sutipxaru mayisipxam sistuxa. “Nayätwa thakixa, chiqasa, jakañasa. Naya tuqikiw Awkin ukar puriñax utji” sasaw Jesusax sarakïna (Juan 14:6). Mayisitanakasa ist’atäñapatakixa, Jehová Diosarukiwa mayisiñasa Yuqapan sutipxaru.
10¿Diosar killpt’atapunit mayisiñasa? Janiwa. Kunaymanitwa Diosarux respetompi mayisna, ukwa Bibliax yatichi. Sañäni, maynix utt’atasa jan ukax qunt’atasa, alt’atasa mayisispawa, killpt’atasa, sayt’atasa mayisirakispawa (1 Reyes 8:22; Nehemías 8:6; Daniel 6:10). Janiw jaqimpi uñjayasiñataki mayisiñasäkiti, jan ukasti kunjam chuymampisa mayistan ukaw wali wakisirixa. Chuyma manqhasansa, kawkjansa mayisiskaksnawa, kuna luräwinakansa irnaqäskañäni, jan walt’äwisa utjani ukhasa Diosat mayisiskaksnawa. Inasa mayisitasxa jaqinakax jan amuyapchiniti, ukampisa Jehová Diosax ist’askistuwa (Nehemías 2:1-6).
11¿Kuna tuqinakatsa Diosat mayisipxsna? Bibliax akham siwa: “Kuntix Diosarux mayiñäni munañaparjama ukxa [Jehová Diosax] ist’istuwa” sasa (1 Juan 5:14). Ukhamasti munañaparjamaxa kuna tuqitsa mayisiskaksnawa. Sañäni, ¿Diosax llakinakasata yatiñ munpachati? Jïsa. Mä wali munat masimpi parlastanxa ukhamwa Diosampi parlañasaxa. ‘Chuymanakasxa juparuw jist’arsna’, mä arunxa, kunatï chuymasanki ukxa jan imt’asaw jupar yatiysna (Salmo 62:8). Ukhamaraki Diosarux mayiraksnawa qullan ajayupan yanapt’äwipa suma luräwinak lurañataki (Lucas 11:13). Ukhamarusa, suma amtäwinak amtañataki yanapsa mayiraksnawa, jan walt’äwinakar saykatañatakisa ch’amsa mayiraksnawa (Santiago 1:5). Juchachastan ukhaxa, Criston luqtasïwipxaru pampachäwi mayisiñasawa (Efesios 1:3, 7). Ukampisa janiw jiwasatakiki mayisiñasäkiti, jan ukasti yaqhanakatakis mayiñasarakiwa, familiaranakasatakisa cristiano jilat kullanakasatakisa (Hechos 12:5; Colosenses 4:12).
12 Mayisïwinakasanxa Jehová Diosan amtanakap phuqasiñapatakiwa mayiñasa, ukaw juk’ampi wakisirixa. Ukhamasti taqi kunatwa jach’añchañasa, ukham wali suma Diosätapatwa taqi chuyma yuspärañasaraki (1 Crónicas 29:10-13). Mateo 6:9-13 qillqatanwa Jesusax yatichawaykäna uka mayïsiwix jikxatasi. Ukansti Diosan sutip jach’añchapxam sasaw yatichäna, mä arunxa, qullanjama uñjatäñapawa uka sutixa. Ukxaruxa munañamampisti apnaqapxita, mä arunxa, Apnaqäwimax jutpan sasarakiw mayisiñ yatichi, ukatxa, alaxpachanjam munañamax aka Uraqi luraspan sarakïnwa. Amuyt’añäni, Jesusax mayisïwipanxa nayraqatxa wali wakiskirinakwa arst’äna, ukxaruwa jupatak mayisirakïna. Jiwasanakatï ukham Diosan amtanakap phuqasiñapataki nayraqat mayisiñänixa, uñacht’ayañäniwa, jan jiwas sapatak amtasitasa.
13¿Qhawqha tiemposa Diosat mayisiñasa? Sapakisa jan ukax yaqhanakamp chikasa, janiw qhawqha tiempüñapaw siskiti Biblianxa. Janïra manq’askasin juk’a tiempok mayistan ukhamas walikiwa, jan ukaxa, sapaki Jehová Diosaru chuym jist’arasin wali jaya mayistan ukas walikirakiwa (1 Samuel 1:12, 15). Ukampisa, k’ari chuyman jaqinakaruxa Jesusax juchañchänwa, kunattix jupanakaxa wali jaya mayisiripxänwa jaqinakan uñjatäñataki (Lucas 20:46, 47). Ukham mayisïwixa Jehová Diosatakix janiw walïkiti. Taqi chuyma mayisiñawa wali wakisirixa. Ukhamasti kunjamxay uñjaschïta kunanak mayisiñaxay wakischini ukarjamaw Diosar mayisïtaxa.
14¿Qhawqha kutisa mayisiñasa? Bibliax akham sistuwa: “Janirak Diosat oracionan mayisiñxa armasipxamti”, “jan inakt’as orapxam” ukatxa ‘uruy aruma oracionxa lurapxarakim’ sasa (Romanos 12:12; 1 Tesalonicenses 5:17; 1 Timoteo 5:5). Ukax janiw sañ munkiti jurnälpacha, paqarpacha mayisiña. Jan ukasti, sapüru Jehová Diosaru munasiñapat yuspäraña sañ muni, yanapt’apa, chuymacht’äwipa, ch’amapa mayiña sañwa munaraki. ¡Ukaxa wali askipuniw jiwasanakatakixa! Qhawqha kutisa, qhawqha tiemposa mayisisksnawa, Jehová Diosatakixa walikiwa. Jiwasanakatï wali suma churäwjam mayisiñar uñjañänixa alaxpach Awkisarux kunapachasa jak’achasiskakiñäniwa.
15¿Kunatsa mayisïw tukuyataruxa “amén” sañäpacha? Uka arusti “ukhamäpan” sañ muni. Wali wakisiriw “ukhamäpan” sasa mayisïwinaka tukuyañaxa, sasaw Bibliax yatichi, sapaki mayisïwinsa jan ukax waljanitak mayisïwinsa (1 Crónicas 16:36; Salmo 41:13). Kunapachatï sapak mayisisin “ukhamäpan” sasa tukuyxta ukapachaxa, chuymatpach arunakampi satamwa uñacht’aytaxa. Kunapachatix tantachäwinakan “ukhamäpan” sas tukt’ayxtanxa (jisk’ataksa jan ukax jach’atsa), ukampixa, ukhamaw sataswa uñacht’ayaraktanxa (1 Corintios 14:16).
¿KUNJAMSA DIOSAX MAYISITANAKASARUX JAYSI?
16 ¿Jehová Diosax chiqpachapuniti mayisitanakasarux jayspacha? Jïsa. Jiwasarusa, millón millón jaqinakarusa ‘mayisitanak Ist’irixa’ ist’istaniwa sas atinisiñasawa (Salmo 65:2). Ukatxa kunayman tuqinakatwa jaysistaspa.
17 Sañäni, Jehová Diosaxa angelanakapampiwa yanapt’ayistaspa, ukatxa jupar yupaychiri jaqinakampiwa yanapt’ayarakistaspa, ukhamanakatwa mayisitanakasaruxa jaysaspa (Hebreos 1:13, 14). Walja jaqinakawa Bibliat yatxatañatakixa Diosat mayisipxatayna, uka qhipatxa chiqapuniw Jehová Diosan mä yupaychiripax yatiyir saratayna. Ukasti uñacht’ayiwa kunjamsa angelanakax p’iqt’asipki Diosan Apnaqäwipata yatiyañatakixa (Apocalipsis 14:6). Maysa tuqitxa, kunapachatix jan walt’äwinkkañäni ukapachaxa, mayni jilatasaru jan ukax kullakasaru chuyma unxtayasawa yanapt’ayistaspa ukhamatwa Jehová Diosax mayisitasarux jaysaspa (Proverbios 12:25; Santiago 2:16).
18 Jehová Diosax qullan ajayupampi, Bibliankir Arupampiw jaysistaspa mayisitanakasaruxa. Kunapachatï kuna jan walt’äwinkkasin mayisiñäni ukapachaxa, jupaw qullan ajayupampi yanapistaspa uka jan walt’äwit mistuñatakixa, ukhamarakiw ch’amañchistaspaxa (2 Corintios 4:7). Ukatxa, kunapachatï suma amtanakar puriñatakis mayisiñäni ukapachaxa, jupax Qullan Qillqatanakapampirakiwa jaysistaspa. Inas Bibliata sapak yatxatasaxa yanapt’asiri qillqatanaksa jikxatsna, jan ukaxa, aka librjama qillqatanaka liyisasa wali wakisir yatichäwinak jikxatsna. Ukhamarusa, amtayarakistaspawa Biblian qillqat suma arunakapa, tantachäwinakana jan ukax taman irpir chuymaninakawa jiwasat llakisa iwxt’asin amtayistaspa (Gálatas 6:1).
19 Mayisitanakasarux Jehová Diosaxa awisax janis jank’aki jaysankistaspa ukhamwa amuysna, ukampisa, ¿janipunit jaysankistaspa? Jaysanistaniwa. Amtañäni, Jehová Diosax mayisitanakasaruxa jaysistaniwa amtaparjama, ukhamaraki kunapachatï jiwasatakix askïkani ukapachaw jaysistani. Kunanaksa muntan ukxa Jehová Diosax sum yati, ukhamarusa, jiwasat juk’ampi sumanak churañwa yatiraki. Awispax suyaskiwa ‘mayisipkakiñasa’, ‘thaqhasipkakiñasa’ ‘liqt’asipkakiñasa’ (Lucas 11:5-10). Ukhama lurañäni ukhaxa, taqi chuyma mayisitaswa ukat iyawsäwisaxa chiqapätapwa uñacht’ayañäni. Jehová Diosax jaysistaspawa, ukampisa jiwasaw jan amuyksnati. Sañäni, jan walt’äwin uñjasisaxa Diosat mayisiñäni, ¿kunjamsa jaysistani? Uka jan walt’äwiru chhaqtayañat sipansa inas saykatañatakix ch’am churistaspa, ukhamatwa jaysistani (Filipenses 4:13).
20 Uraqi, alaxpacha, taqi kuna Inuqirirux walpunwa yuspärtanxa, kunattix mayitanakaparjam Juparu mayistan ukhaxa ist’istuwa (Salmo 145:18). Ukhamasti Diosata mayisiñ suma churäwi katuqasaxa mayisipxapuniñäni. Ukham lurañäni ukhaxa, ‘mayisitanakar Ist’iri’ Jehová Diosarux sapürutjamwa juk’amp jak’achasipxarakiñäni.
KUNSA BIBLIAX YATICHI
- Diosarutï mayisipuniñänixa, juk’ampwa jupar jak’achasiñäni (Santiago 4:8).
- Diosampi ist’atäñatakixa, iyawsäwimpi, alt’at chuymampi ukat taqi chuymampiw Diosar mayisiñasa (Marcos 11:24).
- Jehová Diosarukiw mayisiñasa Yuqapan sutipxaru (Mateo 6:9; Juan 14:6).
- ‘Mayisitanakar Ist’iri’ Jehová Diosaxa, mayisïwinakasxa jaysistuwa angelanakampi, qullan ajayupampi, Qullan Arupampi, yupaychir jaqinakampi yanapt’ayasa (Salmo 65:2).
Yatichäwin jiskt’anakapa
1, 2. ¿Kunatsa Diosat mayisiñxa jach’a churäwjama uñjañasaxa, ukatxa Bibliax yatichki uka mayisïwit kunatsa yatxatañax wakisi?
3. Kunatsa Jehová Diosarux mayisiñasa uka tuqit arst’ma.
4. Jehová Diosarupunitï mayisiñänixa juk’ampiw jupar jak’achasiñäni, ¿kunatsa ukhamaw sasmaxa?
5. Jehová Diosax janiw taqinin mayisïwiparuxa ist’kiti, ¿kunjamatsa uk yattanxa?
6. Diosax mayisïwinakasaru ist’añapatakixa, ¿kunas wakisi, ukat kunjamatsa ukxa uñacht’aysna?
7. 1) ¿Kunatsa Jehová Diosaru respetompi jak’achasiñasaxa? 2) ¿Kunjamatsa alt’at chuymampi, taqi chuymampi mayisitasxa uñacht’aysna?
8. ¿Kunjamsa mayisitanakasarjamax sarnaqsna?
9. ¿Khitirus mayisiñasa, ukat khitin sutipxarusa?
10. ¿Kunjamsa Diosar mayisna?
11. ¿Kuna tuqinakatsa Diosar mayisna?
12. ¿Alaxpach Awkisan amtanakap phuqasiñapatakixa kunjam mayisiñasasa?
13. ¿Qhawqha tiemposa Diosat mayisiñasa uka tuqitxa kamsis Qillqatanakaxa?
14. ¿Kamsañsa muni “jan inakt’as orapxam” siski uka arunakaxa, ukat kunatsa wali askipunix jiwasanakatakixa?
15. Tantachäwinakansa sapakisa, ¿kunatsa mayisïw tukuyasax “ukhamäpan” sañasaxa?
16. ¿Diosat mayistan ukhaxa kunatsa atinissna?
17. Diosaxa angelanakapampiwa yanapt’ayistaspa, ukhamaraki jupar yupaychiri jaqinakampiw yanapt’ayistaspa, ¿kunatsa ukham sisna?
18. ¿Kunjamatsa Jehová Diosaxa qullan ajayupampi Qillqatanakapampixa yupaychirinakapan mayisitanakaparux ist’aspa?
19. Mayisitanakasarux Jehová Diosaxa awispax janis jank’aki jaysankaspa ukham amuyasaxa, ¿kun amtañas wakisispa?
20. ¿Kunatsa Diosat mayisiñ suma churäwi katuqasaxa mayisipxapuniñasaxa?
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn